ثورة 25 يناير

ثورة 25 يناير (الثوره المصريه - ثورة الغضب) هيا ثوره شعبيه بدئت فى مصر فى يوم 25 يناير لسنة 2011 و لازالت تداعيات أحداثها مستمره لحد تبين اعتراض المشاركين فيها على قلة الحريات السياسيه و حالة الطوارئ و زيادة الفقر و صعوبة وجود فرص الشغل و ووحشية البوليس ، والافتقار للسكن ، و غلاءالمعيشه و ارتفاع أسعار الغذاء، و انتشار الفساد ، و عدم وجود انتخابات حره نزيهه انعدام حرية التعبير و سوء الأحوال المعيشية. تكونت نواة دى الثورة المصريه سنة 2011 من سلسله من التظاهرات فى الشوارع والاحتجاجات و أعمال العصيان المدنى و دى كانت من اكبر التظاهرات التى عاشتها مصر من انتفاضة العيش سنة 1977 

و كان المنظمين حركة شباب 6 ابريل و كلنا خالد سعيد و الجمعيه الوطنيه للتغيير و حركة كفايه و حركة شباب علشان العدالة والحرية"هنغيّر و حركة 25 يناير و هم من اختارو يوم 25 يناير  لحد يتزامن مع يوم عيد الشرطه فى مصر. و كان المشاركين فى التظاهرات مجموعه متنوعة مختلف الطوايف الاجتماعيه والاقتصاديه و الدينيه.

و  رغم كون طبيعة ثورة مصر سنة 2011 يغلب عليها السلميه، كان اشتباكات عنيفه بين قوات الامن والمحتجين لما حاولت الحكومه المصريه تفريق المظاهرات باستخدام مجموعة متنوعة من الطرق. و ارسال مجموعات من بوليس مكافحة الشغب أو ما يسمى قوات الأمن المركزى لمناطق التظاهرات مسلحين بالدروع و والرصاص مطاطى و العصى و خراطيم ميه ، والغاز المسيل للدموع ، والرصاص الحى و بنادق القنص وتم استخدام غالب الأسلحه ضد المتظاهرين و استخدمت الأسلحه الحيه كعنصر ترويعى بصوره انتقائيه و لاكنها خلفت عددا لابأس به من القتلى و الجرحى و كذلك أحدثت باقى الأسلحه عددا لا بأس به من القتلى و الجرحى .

و بسبب ما كان بيحدث وقت دى الثوره وصفت القاهره انها "منطقة حرب" و حصل 840  حالة وفاة ، واكتر من 6000 جريح.

و ليوم 29 يناير ،تم قتل الأعداد التاليه على ايد جهاز الشرطه و الأمن المصرى 105 متظاهر (27 فى السويس ، و 33 فى اسكندريه ، و 45 فى القاهره) ، مع موت 10 من البوليس . و اصابة 1500 متظاهر و 75 من البوليس. لكن عدد المقتولين ليوم التاسع و العشرين من فبراير تم تقديره ب 297 فرد , تم قتلهم بالرصاص الحى يومى 28 و 29 يناير و ده بخلاف آلاف الجرحى و المصابين. بتاريخ 16 فبراير ، تقديرات وزارة الصحه فى مصر ان القتلى على ايد جهاز الشرطه كان عددهم 365 و لاكنها تقديرات مخفضه يغلب عليها الكذب لكون وزاره الصحه مسيطر عليها على ايد السلطه  ساعتها . بعد كده يوم 22 فبراير ، تقديرات وزارة الصحه فى مصر ان الضحايا كانت 6467 مصاب و384 قتيل.

و حدث أن طلبت حكومات و منظمات دوليه كثيره بتلبية مطالب التظاهرات و استعمال ردود أفعال أقل عنفا تجاه التحرك السلمى للشعب . ودى التحركات السلمية تجاه الاصلاح اهتم بيها العالم و ساعد على ده الاستعمال المتزايد للانترنت و المواقع المشهوره زى تويتر ، فيس بوك ، و يوتيوب.و دى الأحداث وصفت أنها ثوره  و قالت عنها سى ان ان و مصادر تانيه أنها ثورة الغضب أوالربيع العربى 

و بسبب دى التظاهرات طلب الريس المخلوع حسنى مبارك من وزير الطيران احمد شفيق تشكيل الحكومة جديدة و بعدها بعدد قليل من الأيام أعلن مبارك انه سيكمل ولايته لاكتوبر 2011 ولكنه لن يترشح لولاية جديدة فى انتخابات الرئاسة مصر فى سبتمبر. و فى يوم 11 فبراير 2011 قرر حسنى مبارك أنه سيترك منصبه و ذلك من الضغط الشعبى و العالمى الأمريكى الأروبى تحديدا. و تم تسليم الحكم للمجلس عسكرى و هو المجلس الأعلى للقوات المسلحة المصريه و دهجعل المشير محمد حسين طنطاوى رئيس المجلس الأعلى للقوات المسلحة ، بحكم الواقع ، رئيس دولة مصر.

المجلس العسكرى أعلن يوم 13 فبراير تعليق الدستور ، و حل المجلسين الشعب و الشورى ، و أن الجيش سيحكم لمدة ستة أشهر أو اقامةالانتخابات.

اسم الثوره 
مافيش اسم رسمى لثورة مصر سنة 2011 لكن قيل عنها أنها ثورة 25 يناير - الثوره المصريه - ثورة الغضب -  - الثوره البيضاء- ثورة الشباب.

الأسباب 
فيه حاجات كتيره اتسببت فى قيام الثوره . و منها زيادة الفقر و قلة الحريات السياسيه و استمرار حالة الطوارئ أكتر من تسعه و عشرين سنه و صعوبة وجود فرص الشغل و وحشية البوليس ، و قلة أماكن السكن ، و غلو العيشه و ارتفاع أسعار الأكل ، و انتشار الفساد ، و عدم وجود انتخابات حره نضيفه و انعدام حرية التعبير. الثوره دى ابتدت بعد ثورة تونس و هما الاتنين من احتجاجات الشرق الاوسط و شمال افريقيا 2010-2011

قانون الطوارئ 

بعد ما اتقتل أنور السادات سنة 1981 مسك حكم مصر حسنى مبارك ، و نظام الحكم فى مصر هو نظام شبه رئاسى بيحكم البلد بقانون الطوارئ (القانون رقم 162 لسنة 1958)  من سنة 1967 لحد النهارده ، باستمدح 18 شهر سنة 1980 و سنة 1981.
و عدد المساجين السياسيين فى مصر اللى اعتقلوا تحت حكم قانون الطوارئ بيتقدر انه ممكن يوصل تلاتين ألف (30000 ) مسجون. منظمات حقوق الانسان قالت ان سنة 2010 كان فيه بين 5000 و 10000 شخص معتقلين لمدد طويله دون تهمه أو محاكمه

وحشية البوليس 

اتسرب تلغراف من سفارة امريكا من سنة 2009 وصف وحشية البوليس ، بما فيه التعذيب ، اللى شايع و منتشر و جهود الحكومه علشان تمنع التعذيب مش نافعه و ناقصه من ناحية التنيفيذ و مش جد.

يوم 6 يونيه سنة 2010 مات شاب مصرى اسمه خالد محمد سعيد فى ظروف تفاصيلها عليها اختلاف فى سيدى جابر فى اسكندريه... السبب فى الاختلاف ان شهود كتير شهدو ان رجالة البوليس ضربو خالد لحد ما مات . و يوم 25 يونيه اتجمع اكتر من 5 الاف واحد فى مظاهرة فى اسكندريه و شارك فيها حركة شباب 6 ابريل و المسؤلين على صفحات الفيسبوك و الدكتور محمد البرادعى, و المستشار محمود الخضيرى و جورج اسحاق و ايمن نور و حمدين صباحى و مجموعة من قيادات الاخوان المسلمين و حزب الغد و الجميعه الوطنيه للتغير و متظاهرين بيمثلوا تقريبا كل التيرات السياسيه فى مصر و هتافات تطالب بسقوط الحكومه و محاكمة المسؤلين و سقوط الدولة البوليسية و هتفت ضد قانون الطوارئ و وزارة الداخليه و عمل محمد البرادعى مسيره مع عشرات عشان يعزى ام الضحيه و اعلن تضامنه معاهم

رئاسة مبارك 
حسنى مبارك مسك حكم مصر من اكتوبر سنة 1981 و ساب قانون الطوراىء اللى كان موجود من ايام السادات ممتد لاكتر من 29 سنه و قال ان الارهاب اللى اتعرضت ليه مصر و الموجود فى المنطقه اللى حواليها كان ليه دور فى مد الشغل بقانون الطوارىء.و منظمه ترانسبيرنسى الامريكانيه ادت مصر 3.1 من 10 .
( 10 يعنى دوله مفيهاش فساد و 0 يعنى دوله كلها فساد ). الرقم رغم انه قريب و ساعات أعلى من دول مجاوره لمصر و لمجموعه كبيره من دول العالم التالت لكن بيوضح درجة الفساد فى مصر من وجهة نظر المنظمه. من جهه تانيه مجله امريكانيه اسمها " بيريد " Parade حطت مبارك فى المركز العشرين ما بين سبعين حاكم من ضمنهم " عبد الله " ملك السعوديه و " بوتين " رئيس روسيا اعتبرتهم المجله حكام ديكتاتوريين .

من جهه تانيه السياسه الخارجيه فى عصره كانت من عيوبها قلة القدره على التمييز بين العدو والصديق و نقص ملحوظ فى امكانيات التحليل السياسى السليم للأحداث ، و ده سبب مشاكل و ازمات كتيره لمصر مع دول العالم و القوى الكبرى. فوق كده شاف عهد حسنى مبارك دخول مصر عناصر اجنبيه من لاجئين و غيرهم بأعداد كبيره من مناطق متخلفه بتعانى من الصراعات الثيولوجيه و الاثنولوجيه ممكن يكون ليها اثر وحش على الثقافه المصريه الهوموجينيه و تطورها للأحسن و على السلام الاجتماعى فى المجتمع المصرى ، و كمان حشر مصر فى مشاكل العرب و صراعاتهم ولعبها دور الأخ الطيب بيجيب لمصر و المصريين المشاكل و اتسبب فى دخول اختلافات خطيره فى الثقافه المصريه.

الفساد 
الفساد السياسى فى وزارة الداخلية تحت ادارة الرئيس مبارك ارتفع بشكل كبير ، علشان زيادة القوة اللازمه علشان تمديد رئاسته. و و ده اتسبب فى سجن شخصيات سياسية و ناشطين شباب بدون محاكمة 

الفساد الافتصادى كمان تحت حكم الرئيس مبارك ارتفع بشكل كبير ، احمد عز احتكر صناعة الصلب فى مصر و اتحكم فى أكتر من 60 ف الميه من حصة السوق علاء الدين الأعسر ، و هو كاتب و أستاذ أميركانى مصرى ، بيقول ان ثروة عيلة مبارك قيمتها من 50 ل70 مليار دولار أمريكانى.

أحمد عز ، كان سكرتير سنة الحزب الحاكم ، و بتتقدر ثروته بحوالى 18 مليار جنيه مصرى ؛ وزير الاسكان أحمد المغربى بتتقدر ثروته بأكتر من 11 مليار جنيه مصرى ؛ و ثروة وزير السياحة زهير جرانة بتتقدر ثروته تكون 13 مليار جنيه مصرى ؛  وزير التجارة والصناعة ، رشيد محمد رشيد ، بتتقدر ثروته ب 12 مليار جنيه مصرى ؛ و حبيب العادلى وزير الداخلية بتتقدر ثروته ب 8 مليارات جنيه مصرى.

الاقتصاد 

بحلول أواخر 2010 حوالى 40 ٪ من سكان مصر بيعيشو على اللى بيعادل حوالى دولارين امريكانى فى اليوم لكل واحد و بيعتمد جزء كبير من السكان على السلع المدعومة.

زيادة عدد السكان 

مصر هيه تانى اكبر دوله فى افريقيا فى عدد السكان بعد نيجيريا, و اكبر دوله فى منطقة الشرق الأوسط. و حسب تقدير سنة 2007 وصل عدد سكان مصر لحوالى 78,733,641 شخص (فيه تقديرات تانيه بتقول انهم وصلو 81,713,517 فى يوليه 2008).

سكان مصر كانو 30083419 سنة 1966 ، و معظم المصريين بيعيشو بالقرب من ضفاف نهر النيل ، فى مساحة حوالى 40000 كيلومتر مربع (15000 ميل مربع) ، علشان دى بس الأراضى اللى ممكن تتزرع. زيادة عدد السكان ساعد فى زيادة الفقر ، و قلة التعليم ، و قلة النظافه ، و مشاكل الاسكان.

تفجير كنيسة اسكندرية 
المقال الرئيسى: تفجير اسكندريه 2011

تفجير كنيسة القديسين ، عملية ارهابيه حصلت فى مدينة اسكندريه , مصر و سط الاحتفالات بليلة راس السنه. بعد حلول السنه الجديده بعشرين دقيقه حصل انفجار قدام كنيسة القديسين فى منطقة سيدى بشر. العملية الارهابية دى وقعت 25 قتيل المسيحيين الأقباط و حوالى 100 مصاب. بتعتبر اول عملية ارهابيه بالمنظر دا تحصل فى تاريخ مصر.قبل العملية بفتره تنظيم القاعده قام باستهداف كنيسة فى بغداد و هدد الكنايس فى مصر بنفس الحاجة لو , بحسب كلامهم , مافرجوش عن ستات اسلموا, و روجوا و شجعوا التعصب الدينى و قبل التفجير باسبوعين نزل على سايت سلفى متطرف دعوة لتفجير الكنايس فى مصر و عناوين اكتر من كنيسه منهم كنيسة القديسين و الطرق و الاساليب اللى ممكن يتعمل بيها المتفجرات.العملية عملت صدمة فى مصر و فى العالم كله. و احتج كتير من المسيحيين فى الشوارع ، و انضم بعض المسلمين للاحتجاجات. و بعد الاشتباك بين البوليس والمحتجين فى الاسكندرية والقاهرة و هتفوا بشعارات ضد حكم مبارك فى مصر.

قبل الثوره 

علشان التحضير لاحتمال ان مبارك يتشال من الحكم، درست الجماعات المعارضه كتابات جين شارب على الثوره بدون عنف، بما فيها الشغل مع قادة أوتبور!، و الانتفاضه اللى عملها الطلبه الصرب سنة 2000. و كانت فيه نسخ من لستة شارب اللى بتوضح 198 نوع من أنواع الأسلحه اللى مش عنيفه، مترجمه لللغه العربى، و مش دايما عليها اسم شارب، بتتوزع فى ميدان التحرير وقت المظاهرات.

ثورة تونس 
 المقال الرئيسى ثورة تونس 2010 - 2011
بعد نجاح ثورة تونس انها تشيل رئيس تونس زين العابدين بن على من الحكم . قال كتير من المحللين، بما فيهم رومانو برودى، ان مصر هيا اللى عليها الدور تحصل فيها ثوره.

انتحار بالحرق 
فى الأيام الأولانيه قبل الاحتجاجات حصل ما يقلش عن ست حالات انتحار عن طريق الحرق فى مصر ، منهم راجل اسمه عبد المنعم عبده جعفر ،صاحب مطعم عمره 49 سنه، اتقبض عليه و هو بيحاول يولع فى نفسه فى وسط مدينة القاهره قدام مجلس الشعب و هو بيهتف ضد مباحث أمن الدوله. و فيه ست اشخاص معروف انهم حاولوا الانتحار عن طريق الحرق منهم: عبده عبد المنعم جعفر ، محمد فاروق حسن ، محمد عاشور سرور ، و السيد أحمد هاشم .

يوم بيوم 
 المقال الرئيسى ثورة مصر سنة 2011 يوم بيوم

25 يناير يوم الغضب 
المظاهرات دى ابتدت فى اماكن كتيره فى مدن زى القاهره ، اسكندريه ، السويس و الاسماعيليه فى وقت واحد و اتسمت يوم الغضب ،و كمان اتقال عليها انها ثورة الشباب. و زاد التوتر العام و اتظاهر ناس كمان قدام السفارات المصريه فى بلاد كتير. الحكومة وقفت خدمة الانترنت فى مصر و فرضت حظر التجول ، و قالت ان ده علشان الحفاظ على النظام ومنع حدوث انتفاضة من الجماعات الاسلامية الأصولية.

منظمين حركة شباب 6 ابريل و كلنا خالد سعيد و الجمعيه الوطنيه للتغيير و حركة كفايه و حركة 25 يناير هما اللى اختارو يوم 25 يناير  علشان يتزامن مع يوم عيد البوليس فى مصر. m المشاركين فى المظاهرات كانو مجموعة متنوعة مختلف الظروف الاجتماعيه والاقتصاديه و الدينيه.

المظاهرات فى القاهره ابتدت قدام دار القضاء العالى فى وسط البلد و و حاول بوليس مكافحة الشغب اللى اسمهم الأمن المركزى تفريق المظاهرات و استعملو رصاص كاوتش و عصايات و خراطيم الميه ، و الغاز المسيل للدموع ، بس عدد المتظاهرين كان اكبر من المعتاد و قدرو يطلعو من حصار البوليس ليهم و راحو على ميدان التحرير.

26 يناير 
يوم 26 يناير ، اتواصلت أعمال الشغب ، أعداد المحتجين كانت الآفات ، كان فيه زياده فى استخدام العنف من جانب المتظاهرين و البوليس . السويس شافت انتفاضة جذرية ،و اتحرقت مبانى حكومية ، بما فيها مركز للبوليس. البوليس اتراجع فى الاخر من السويس ، و دخلها الجيش .

27 يناير 

الاحتجاجات كانت مش كبيره يوم 27 يناير بسبب الاستعدادات للانتفاض على نطاق واسع يوم 28 يناير. و أعلنت جماعة الاخوان المسلمين المسلمين الدعم الكامل للاحتجاجات ، و رجع محمد البرادعى (زعيم معارضة بارز) من ڤيينا فى الوقت المناسب لاحتجاجات الجمعة. البرادعى قال انه هايقبل اذا اتطلب منه انه يتولى منصب رئيس مصر فى الفترة الانتقالية اذا كان حسنى مبارك هايسيب مصر.

28 يناير جمعةالغضب 
يوم 28 يناير انسحبت قوات البوليس و الامن المركزى من القاهرة و اسكندريه و السويس بعد ما زادت الاشتبكات بينهم و بين المتظاهرين و اعلن حسنى مبارك بصفته الحاكم العسكرى اعلان حظر تجوال فى المدن دى و نزل الجيش الشوارع.اعلنت وسايل الاعلام ان مبارك حيطلع يقول كلمة و بعدين اتلغى الخطاب و اتعلن قرار حظر التجوال فى مصر كلها.
الحكومة المصرية نشرت الجيش فى القاهرة ، اسكندريه ، و السويس علشان مساعدة البوليس . بعد وقت قصير من صلاة الجمعة ، اتظاهر عشرات الآلاف من المصريين المحتجين ، وفى ساعات ارتفع العدد لميات الآلاف. و انضم لهم محمد البرادعى لكن اترش بمدفع ميه و كان فه أخبار انه اتحجز فى بيته لكنه عمل مقابله مع بى بى سى يوم 29 يناير قال فيها ان مبارك لازم يسيب الرياسه 

و قال الرئيس الامريكانى باراك اوباما انه اتكلم مع مبارك و طلب منه "اتخاذ خطوات ملموسة تعزز حقوق الشعب المصرى".

و اتضرب ايمن نور و دخل مستشفا علشان يتعالج.

29 يناير 
اعلن فتحى سرور رئيس مجلس الشعب انه هايطلع بعد فتره صغيره يقول بيان مهم و بعدين اتعلن ان حسنى مبارك هو اللى حيقول البيان و قال فيه انه حيشيل الحكومه و رفض الرئيس المصرى مطالب تقديم استقالته بعد ما أمر قوات و دبابات الجيش بالنزول للمدن فى محاولة علشان تهدية انفجار احتجاجات الشوارع ضد حكمه.

اتقتل تلاته على الأقل فى اشتباكات عنيفة قدام مبنى وزارة الداخلية وسط القاهرة، بعد ما حاول ألاف المتظاهرين اقتحام المبنى.

اتواصلت الاحتجاجات و المتظاهرين هتفو "يسقط مبارك" و بعضهم هتف "شعب وجيش واحد" ، و موقف الجيش فى مجرى الأحداث الحرجة لسه مش واضح.بليل بعد ما انسحبت قوات الامن المركزى من المدن حصلت هجمات منظمة و عمليات سلب و نهب قام بيها مجموعة من البلطجيه فى كل انحاء مصر تقريبا , فيه منهم اكتشف بعد كدا انهم افراد فى البوليس المصرى و مجموعة من المساجين خرجوا من السجون, لمجموعة من المحلات و بنوك و البيوت , و مفيش وجود للبوليس, و حصل اعتداء على المتحف المصرى و اتجمع المتظاهرين و اهالى المناطق اللى بيحصل فيها عمليات السرقة اتجمعوا , و كونوا لجان دفاع شعبية لحماية البيوت و المتاحف و الممتلكات الخاصة و العامة و انضم ليهم الجيش بعد كدا, و قدروا انهم يقبضوا على مجموعات من البلطجيه و الجيش استلمهم و احتجزهم.

و ناس قالو ان "بلطجية الحزب الوطنى" المرتبط مع النظام المصرى هما اللى نهبو المحلات و البيوت فى القاهره.r و كان فيه أخبار من اسكندريه ان العصابات اللى هاجمت المحلات و البيوت هناك كانت متشكله من رجالة البوليس فى هدوم مدنى علشان أوامرهم كانت خلق حالة من الفوضى علشان الناس تخاف و تحرس بيوتها بدل ما تطلع فى المظاهرات .

فى بنى سويف ، جنوب القاهرة ، مات سبعتاشر متظاهر برصاص البوليس المصرى و هما بيحاول مهاجمة مركزين للبوليس فى مدينة بنى سويف.

30 يناير 
استمر تواجد المتظاهرين فى ميدان التحرير لكن بأعداد قليله ، و ده بسبب الهجمات المتنظمه و عمليات السلب و النهب اللى أجبرت الناس تعود بيوتها علشان يحموها.

و قال البنك المركزى المصرى ان كل البنوك و البورصه المصريه ها تفضل مقفوله.

و منعت الحكومه قناة الجزيره انها تشتغل فى مصر.

و قابل الرئيس مبارك،نايبه، اللوا عمر سليمان، والمشير حسين طنطاوى، وزير الدفاع، والفريق سامى عنان، رئيس هيئة أركان القوات المسلحة، فى مركز عمليات القوات المسلحة المصريه.

و قابل المشير حسين طنطاوى قوات الجيش عند التليفزيون و فى ميدان التحرير.

31 يناير 
استمرت المظاهرات فى ميدان التحرير و اسكندريه و السويس و المنصوره و دمنهور. و قابل الرئيس مبارك اعضاء الحكومه و ضمت التشكيلة 14 وزير جديد و15 وزير قديم قالو اليمين الدستورية قدام مبارك.و أكد الجيش انه مش هايستعمل القوه ضد المتظاهرين.

و قال عمر سليمان، نايب الرئيس المصرى ان الرئيس حسنى مبارك كلفه يتكلم مع القوى السياسية عن عدد من القضايا و أولها الاصلاحات الدستورية والتشريعية.

1 فبراير 
استمرت المظاهرات و مظاهره اتسمت مسيرة المليون علشان هدفها كان ان يكون فيها مليون متظاهر.

أعلن مبارك انه هايكمل ولايته لحد اكتوبر 2011 و مش هايترشح لولاية جديدة فى انتخابات رئاسة مصر فى سبتمبر فى كلمة وجهها للشعب المصرى وعد فيها باصلاحات دستورية تتضمن تحديد فترات تولى الرياسه.

2 فبراير 
 
فى ليلة 01-02 فبراير ،اشتبك أنصار مبارك (البلطجية) مع المحتجين اللى ضده فى اسكندريه . و يوم 2 فبراير هجم انصار مبارك و هما راكبين احصنه و جمال و معاهم كرابيج و رمو طوب و زلط و قنابل المولوتوف على المحتجين اللى فى ميدان التحرير. و هاجم انصار مبارك كتير من الصحفيين الأجانب.

و بعد يوم عنيف من الاشتباكات، المتظاهرين فضلو فى ميدان التحرير بس اتقتل تلاته على الأقل فى ميدان التحرير .

و قال بنيامين نتنياهو رئيس الوزرا الاسرائيلى ان عدم ترشح مبارك لرئاسة مصر يوم مأساوى فى تاريخ الشرق الأوسط
كتير من المسؤليين فى دول كتير طلبو ان التغيير يحصل دلوقتى.

3 فبراير 
انصار مبارك ضربو المعترضين برصاص حقيقى و اتقتل خمسه على الأقل فى ميدان التحرير و أكدت وكالة اسوشيتد برس الأمريكانيه فى تحليل ليها، ان حسنى مبارك ضيع فرصته فى خروج مشرف من السلطة بعد تلاتين سنه من حكم مصر و اتنشرت أخبار ان فيه خلاف شديد بين الفريق أحمد شفيق رئيس الوزرا مع الرئيس مبارك وعمر سليمان نايب الرئيس بسبب اللى حصل يوم الأربع 2 فبراير و بعتان بلطجيه لقلب ميدان التحرير 

و اتنشرت أخبار ان بعتان بلطجيه لقلب ميدان التحرير خططه جمال مبارك أمين لجنة السياسات فى الحزب الوطنى مع صفوت الشريف أمين سنة الحزب الوطنى و ماجد الشربينى أمين التنظيم اللى حل محل أحمد عز، و اتنين من رجال الأعمال ابراهيم كامل و محمد أبو العينين، مع رجب هلال حميدة، وحسن عبد الرحمن رئيس جهاز مباحث أمن الدولة ممثل وزارة الداخلية.

و قال الرئيس حسنى مبارك فى مقابله مع ايه بى سى انه مايهمهوش الناس بتقول عليه ايه و انه زهق من الحكم و انه عاوز يسيبه بس خايف يحصل فوضى فى مصر من بعده لو هو ساب الحكم.

و اتهمت شركة التليفون المحمول "ڤودافون" السلطات المصرية انهم استخدمو شبكة المحمول علشان يبعتو رسايل تكست بتأيد الحكومة .

و استقالت شهيره امين من منصب نايب رئيس قناة النيل ، و انضمت للاحتجاجات علشان رؤساءها قالولها انها لازم تتكلم عن المظاهرات الهزيلة المؤيدة لمبارك بس و لقت انها مش قادره تكمل فى محاولة تضليل الشعب و غسل أدمغة ولاده.

4 فبراير 

سما المعترضين اليوم جمعة الرحيل و استمرت المظاهرات فى ميدان التحرير و اتكتب فى جورنال الجمهوريه فى مصر ا ن اللى بعتو مظاهرة علشان تأييد مبارك فى ميدان التحرير سيطر على عقولهم الغباء 

و نشر جورنال الوفد قصيده كتبها فاروق جويده يطلب من مبارك انه يرحل  و خبر ان السفير محمد رفاعة الطهطاوى المتحدث باسم الازهر قال ان النظام كتب نهايته بايده

و نشر جورنال زى جارديان البريطانى مقال فيه ان ثروة الرئيس المصرى حسنى مبارك و عيلته ما بين 40 و 70 مليار دولار امريكانى

5 فبراير 

اللوا حسن الروينى قائد المنطقه العسكريه المركزيه فى الجيش المصرى راح ميدان التحرير و طلب من المتظاهرين انهم يسيبو الميدان.
 
التلفزيون الحكومى المصرى أعلن ان أعضاء هيئة المكتب السياسى بتاع الحزب الوطنى الديمقراطى الحاكم استقالو و حل محلهم أعضاء جداد. و ان حسام بدراوى رئيس لجنة التعليم والبحث العلمى فى أمانة السياسات و عضو الأمانة العامة للحزب حل محل صفوت الشريف الأمين العام للحزب و محل جمال مبارك، ابن رئيس مصر ، اللى كان أمين السياسات و أمين سنة مساعد للحزب.

و كان فيه أخبار مش مؤكده ان حسنى مبارك كمان استقال من زعامة الحزب الوطنى الديمقراطى.

و حصل انفجار فى سينا فى خط أنابيب الغاز لاسرائيل و الاردن و اتوقفت امدادات الغاز المصرى لاسرائيل و الاردن و سوريا بعد انفجار خط الأنابيب 

و حصل تفجير فى اكبر كنيسه فى رفح المصريه.

6 فبراير 
استمرت المظاهرات فى ميدان التحرير لكن اتسمع صوت ضرب نار فى القاهره

7 فبراير 
استمرت المظاهرات فى ميدان التحرير و اسكندريه.

8 فبراير 
اكبر حشود من ساعة بداية الاحتجاجات، عشرات الآلاف من المتظاهرين حاصرو مجلس الشعب و مقر رياسة الوزرا القريبين من ميدان التحرير، و طلب چو بايدن نايب ريس امريكا توسيع الحوار.

المتظاهرين سمو اليوم ده يوم حب مصر و حصلت مظاهرات فى معظم محافظات مصر 

عمر سليمان قال ان مصر مش جاهزه انها تكون دوله ديمقراطيه

و طلب چو بايدن من عمر سليمان رفع حالة الطوارئ فوراً.

9 فبراير 
المتظاهرين فضلو فى ميدان التحرير و حاصرو مجلس الشعب و قال المتحدث باسم البيت الأبيض تصريحات عمر سليمان اللى تحدث قال فيها ان مصر مش جاهزه انها تكون دوله ديمقراطيه تصريحات مش مفيده.

و أخبار ان حصيلة ضحايا الاشتباكات فى محافظة الوادى الجديد، فى يومين 8 و 9 فبراير ، وصلت 3 مقتولين و 100 مصاب.

10 فبراير 

زاد عدد المتظاهرين فى ميدان التحرير و عمال كتير عملو اضرابات.

و قال حسام بدراوى أمين سنة الحزب الحاكم فى مصر انه يتوقع استجابة مبارك لطلبات الشعب قبل 11 فبراير. و قال حسام بدراوى لبى بى سى انجليزى انه طلب من مبارك يتنازل عن الحكم.

اصدر المجلس الاعلى للقوات المسلحة البيان نمره واحد قال فيه ان المجلس فى حالة اجتماع دايم علشان يناقش اجراءات و تدابير للحفاظ على الوطن و مكتسبات شعب مصر.

قابل حسنى مبارك، عمر سليمان، و احمد شفيق ، و اعلنت وسايل الاعلام ان مبارك ها يقول كلمه للشعب و اتنشرت أخبار ان مبارك ها يتنازل عن الحكم لكنه قال انه طلب تعديل الدستور و انه ها ينقل بعض صلاحياته لنايبه عمر سليمان.

و كان عدد المتظاهرين فى ميدان التحرير و الشوارع اللى حواليه حوالى تلاته مليون و رد فعلهم على خطابه كان شديد ضد مبارك.

11 فبراير 
استمر المتظاهرين فى ميدان التحرير و اتجمع متظاهرين قدام قصر الرياسه، قصر العروبة، فى مصر الجديدة. وزير المالية المصرى سمير رضوان قال لبى بى سى ان وقوع انقلاب عسكرى ها يكون له تأثير مش كويس على الشعب و الاقتصاد.

و اتنشرت أخبار ان مبارك راح شرم الشيخ.

و قال حسام بدراوى أمين سنة الحزب الحاكم فى مصر انه هايستقيل من الحزب.

و قال نايب رئيس الجمهورية عمر سليمان ان الرئيس حسنى مبارك قرر انه يسيب منصبه و سلم الحكم لمجلس عسكرى الى هو المجلس الأعلى للقوات المسلحة المصريه.

12 فبراير 
أعلن المجلس الأعلى للقوات المسلحة المصرية حل برلمان مصر و تعليق الدستور. و أعلن انه ها يمسك الحكم لمدة ست أشهر أو لحد الانتخابات.

مشاركة الستات 

الستات المصريات كانو مشاركين بنشاط كبير طول وقت الثوره.

الضحايا 

فى الأيام الأولانيه قبل الاحتجاجات فيه ست اشخاص معروف انهم حاولوا الانتحار عن طريق الحرق منهم: عبده عبد المنعم جعفر ، محمد فاروق حسن ، محمد عاشور سرور ، و السيد أحمد هاشم .

لحد يوم 3 فبراير 2011 اتعور أكتر من خمستلاف (5000) فى ميدان التحرير لوحده

لحد يوم 29 يناير ، مات ما يقلش عن 105 متظاهر (27 فى السويس ، و 33 فى اسكندريه ، و 45 فى القاهره) ، مع موت 10 من البوليس . و اتصاب 1500 متظاهر و 750 من البوليس.

عدد المقتولين لحد يوم 8 فبراير اتقدر يكون 297 واحد و واحده

يوم 22 فبراير ، تقديرات وزارة الصحه فى مصر كانت ان الضحايا 6467 مصاب و384 قتيل

التأثير 

فى 3 مارس 2003 حذر المشير حسين طنطاوى رئيس المجلس الأعلى للقوات المسلحه من امكانية حصول كارثه فى مصر ان مخزون القمح فيه نقص و يادوبك مش حايكفى غير حوالى شهرين و ان القمح اتضاعف تمنه فى الاسابيع الأخيره من 210 دولار ل420 دولار ، و ان رئيس الوزرا اشتكى للمجلس العسكرى انه مش هيقدر يوفى بمرتبات الموظفين فى الفتره الجايه ، و فوق كده ان الأمن القومى المصرى فى حاله وحشه ممكن تضره.

 فى مصر أهم الحاجات اللى حصلت ان مصر ابتدت تدخل فى أزمة مالية ممكن تكون كبيره اذا استمرت الاضطرابات. وكالة تصنيف التسليف العالمية "موديز" قررت تخفض تصنيف ديون مصر لدرجة بى ايه 2 (Ba2)، مع احتمال تخفيضها أكتر لو اتدهورت أكتر.
 اتقدرت خساير الاقتصاد المصرى بمبلغ 310 مليون دولار فى اليوم.
 فى ظرف 10 تيام الاقتصاديين نزلوا توقعات معدل نمو الاقتصاد المصرى من 5.3% ل3.7%.
 السياحه اتضربت فى مقتل. دخل السياحه كان حوالى 13 مليار دولار فى السنه و بيشتغل فيها حوالى 2.5 مليون مصرى بيعولوا اسرهم. دلوقتى شركات السياحه و الطيران بقوا بيتجنبوا مصر ، و السياحه المصريه بتخسر مليار دولار شهرى و ده حا يسبب ازمه ضخمه.
 قناة السويس اللى بتجيب دخل لمصر لسه مفتوحه لكن شركة أب مولور-ميرسك الدنماركيه و هى اكبر شركة نقل بحرى فى العالم قفلت مكاتبها و انهت خدماتها فى مصر.
 مصانع و شركات كتيره فى مصر قفلوا.
 البنوك و البورصه فى مصر قفلوا لفتره.
 ارتفعت اسعار الاكل فى مصر و مع استمرار الازمه حايحصل نقص كبير فى الاكل.
 فى العالم سعر البترول على و بكده استفادت البلاد المنتجه للبترول زى البلاد العربيه فى الخليج و ايران و زاد دخلها ، و بنوك كتيره اتأثرت.

رد الحكومه 
يوم 29 يناير ، عين مبارك اللوا عمر سليمان رئيس المخابرات المصرية ، نايب رئيس جمهوريه، و أحمد شفيق رئيس للوزرا.

و يوم 3 فبراير قال عمر سليمان، نايب الرئيس المصرى ان حركة 25 يناير هيا حركه وطنيه, و قال ان لا الرئيس حسنى مبارك و لا ابنه جمال هايرشحو نفسهم فى انتخابات الرياسه و فى نفس اليوم قال احمد شفيق انه مستعد يتكلم مع المعتصمين فى ميدان التحرير.

الاخوان المسلمين 
رغم ان الاخوان المسلمين ما نظموش المظاهرات دى لكن شاركو فيها من يوم 28 يناير يعنى بعد ثلات تيام من بدايتها .

الأحداث بينت امكانية ان حركة الاخوان المسلمين فى مصر تمسك الحكم. حركةالاخوان المسلمين بتقول انها عايزه اقامة " دوله مدنية ذات مرجعية اسلامية ". محمد غانم و هو عضو كبير فى المنظمه صرح بان قناة السويس لازم تتقفل طوالى و يتوقف بيع الغاز لاسرائيل لاسقاط نظام مبارك و ان الناس لازم يستعدوا لحرب ضد اسرائيل .

عصام العريان اللى من زعما جماعة الاخوان المسلمين قال لوكالة رويترز ان الجماعة استلمت دعوات لعمل اجتماعات من مندوبين حكومات النرويج و المانيا والسويد واستراليا وسويسرا. و فى 24 فبراير 2011 أكدت وزيرة الخارجيه الأمريكيه هيلارى كلينتون ان امريكا ما بتعارضش وصول الاخوان المسلمين ، اللى عايزين يطبقوا الشريعه الاسلاميه فى مصر و بيعارضوا تغيير البند التانى فى الدستور المصرى ، لحكم مصر لو التزموا بالديمقراطيه و نبذوا العنف.

تأسيس أحزاب دينيه و الجماعات الدينيه 
بعد الثوره اتلاحظ نشاط المنظمات الاسلاميه الدينيه و اتأسست أو ابتدت تتأسس أحزاب دينيه زى حزب الوسط الجديد و حزب النهضه و حزب الحريه و العداله التابع لمنظمة الاخوان المسلمين فى مصر. هدف الأحزاب دى تطبيق الشريعه الاسلاميه على الشعب المصرى و المحافظه على الماده التانيه من الدستور القديم و محاربة قيام مجتمع مدنى سيكولارى فى مصر. مفيش لغاية اللحظه دى احزاب مدنيه اتأسست أو اتعلن انها تحت التأسيس.

الجماعات الدينيه الأصوليه بعد تنحى مبارك شمرت كمامها و بينت عضلاتها معتمده على تفشى التدين بين المصريين. المنظمات الأصوليه الاسلاميه عايزه تطبق الشريعه و العقوبات الاسلاميه زى قطع الايدين و الرقاب على الشعب المصرى و بتروج لفرض لبس الستات للأحجبه و الأنقبه ان موقفها من موضوع المرأه بوجه سنة انها عوره و الانزواء فى المجتمع هو طريقها و مكانتها. من ناحيه تانيه الجماعات دى بتعادى قيام دوله مدنيه فى مصر يكون فيها كل المصريين متساويين عن طريق الدستور و مش عايزين مادته التانيه تتشال أو تتغير. الجماعات دى بتعتبر المسيحيين المصريين أهل ذمه مش مواطنين مصريين متساويين مع غيرهم من المصريين بالقانون و الدستور.

من الجماعات اللى رجعت لمصر بعد الثوره جماعة " التكفير والهجره ". تقرير جهاز الأمن الوطنى فى مصر فى يونيه 2011 وصف تحركات جماعة التكفير والهجرة بالأخطر خاصة ان احتمالية بداية صدام بينها وبين التيارات الاسلاميه التانيه زى السلفيين وعلى راسهم الجماعة الاسلاميه الأكتر عداء لفكر التنظيم ده.

تطبيق قانون الطوارىء بالكامل 
فى 10 سبتمبر اصدرت السلطات الحاكمه بيان اعلنت فيه انه اتقرر تطبيق نصوص قانون الطوارىء بالكامل. فى وقت حسنى مبارك كان قانون الطوارىء بيتطبق جزئى فى مجالات مكافحة الارهاب و المخدرات.

التدهور الاقتصادى 

بعد الانهيار الاقتصادى اللى حصل فى مصر بسبب قلة السياحه و القبض على رجال الأعمال و أصحاب المصانع و الشركات و هروب المستثمرين من الاستثمار فى مصر و رجوع عمال من ليبيا بقت مصر فى موقف اقتصادى وحش جداً ، فى ظرف شهرين من بداية الاضطرابات انخفض احتياطى الخزانه المصريه 6 مليار ، و انخفض النمو الاقتصادى لحد كبير ، و ارتفعت أسعار الأكل و السلع ، و انخفضت احتياطات القمح و الغلال. فى الظروف دى استنجد المسئولين الجداد فى مصر بصندوق النقد الدولى و طلبوا انه يسلفهم مبلغ 60 مليار جنيه عشان يواجهوا الكارثه الاقتصاديه المهوله اللى ممكن توصل لانهيار اقتصادى كامل و حصول مجاعه حقيقيه فى مصر. فى 14 ابريل 2011 اعلن وزير مالية مصر سمير رضوان لوكالة رويتر انه حايطلب عشره مليار دولار سلفه من بنوك دوليه و مجموعة السبعه للدول الكبرى لمساعدة مصر فى مواجهة الضغوط المالية المتزايده. و قال رضوان انه جايز يستنجد ببرنامج الاقتراض من صندوق النقد الدولى. و فى 3 مايو 2011 أكدت فايزة أبو النجا وزيرة التخطيط والتعاون الدولى ان مصر استلفت من مخزون النقد الأجنبى الل عندها للمره الأولى فى تاريخها فنزل المخزون 6 مليار فى فتره قصيره و ان دى حاجه مقلقه و وضحت ان الوضع الاقتصادى حرج جداً.

فى 5 مايو 2011 قرر أصحاب مصانع النسيج فى المحله الكبرى قفل المصانع وتسليم مفاتيحها لرئيس الوزرا و وزير التجاره ، و فى اسكندريه بقى فيه اكتر من 150 مصنع مهددين بالافلاس. افلاس المصانع دى بطبيعة الحال من ناحيه حايزود البطاله و من ناحيه تانيه حايضر انتاج مصر و دخلها القومى.

معهد التخطيط القومى عمل دراسه وضحت ان خساير مصر الاقتصاديه من بداية الاحداث لغاية نص مارس وصلت ل37 مليار جنيه بسبب توقف عدد كبير من الشركات و المصانع و انخفاض التصدير و انخفاض عدد السياح و انخفاض تحويلات المصريين فى الخارج و انهيار قيمة الجنيه المصرى.

فى 18 مايو اعلنت الخونتا العسكريه الحاكمه ان نسبة حجم تدفق الاستثمار الأجنبى المباشر لمصر وصلت لصفر و ان الأوضاع الاقتصاديه فى مصر دخلت مرحلة الخطر ، و ان الدخل السياحى تراجع بنسبة 80% بخساره يوميه قدرها حوالى 40 مليون دولار نتيجة لتوقف الحركة السياحيه لمصر. و وصلت الخساره من توقف عمل المصانع فى مايو مابين 10 ل20 مليار جنيه و ان نسبة الفقر فى مصر ارتفعت و وصلت ل70% منهم 6% معدمين.

فى 12 يونيه 2011 أعلنت فايزة أبو النجا وزيرة التخطيط والتعاون الدولى انكماش معدل الناتج المحلى بنسبة 4.2 % ا من يناير لمارس 2011 نتيجة تراجع السياحة بنسبة 33 % والصناعات التحو بعديه 12 % و التشييد والبنا 9 % والنقل 9.7 % والجملة و التجزئة 7.9 % ، وان مفيش تدفق استثمارى لكن بالعكس المستثمرين الأجانب بيخرجوا فلوسهم من مصر و ان خساير البورصه المصريه فى الفتره دى وصلت ل81 مليار جنيه و ان العجز المسجل فى ميزان المدفوعات وصل ل8 مليار دولار وبالتالى بيأثر على احتياطى النقد الأجنبى.

فى أخر يونيه تقرير وزارة الماليه المصريه اظهر حاجه عمرها ماحصلت فى تاريخ الاقتصاد المصرى و هى ان نمو الناتج المحلى أو بالأحرى انكماشه فى السلبى وصل ل(-4,2%) فى الربع التالت من السنه الماليه 2010 / 2011. نمو الناتج المحلى كان مرتفع قبل يناير 2011 و لحد فى وقت الأزمه الاقتصاديه العالميه. وزارة الماليه شرحت ان الانكماش التاريخى ده سببه تراجع معدلات النمو فى قطاعات السياحه والصناعه التحويلية المش البتروليه والبنا والأنشطه العقاريه و النقل و التخزين وتجارة الجملة و التجزئه.

فى أول يوليه 2011 أظهرت المؤشرات الصادره عن مركز المعلومات ودعم اتخاذ القرار بمجلس الوزرا المصرى ارتفاع معدلات الافلاس النهائيه بين الشركات والأفراد فى الفتره مابين يناير و مايو 2011 بنسبة 3،235 %. المحلل الاسرائيلى روعى نحيماس اتوقع فى مقاله فى جورنال "يديعوت أحرونوت" ان مصر حاتقوم فيها ثوره تانيه لكن المره دى حاتكون لرغيف العيش.

من جهه تانيه، تقرير لوكالة رويتر فى يوليه 2011 اظهر ان البورصه المصريه خسرت 88.5 مليار جنيه (حوالى 14.8 مليار دولار) فى 6 تشهر ، و ان المؤشر الرئيسى للسوق هبط بنسبة 24.77% ، و وصلت خساير مؤشر اسهم الشركات الصغيره و المتوسطه ل12.7%. بطبيعة الحال الخساير دى بتعبر عن الخساير السوقيه بس من غير الخساير فى ارباح الشركات.

رانيا نصار رئيسة قسم البحوث فى المجموعه الاقتصاديه صرحت فى 19 اغسطس 2011 بان بقى فيه نقص حاد فى السيوله بعد خروج المستثمرين الأجانب من مصر و اتوقعت ان البورصه المصريه حاتقفل مؤقتاً ان ماعادش فيه مقومات للصعود فى السوق المصريه بعد خروج الأجانب من السوق و بعد الأحداث اللى حصلت فى سينا فى 18 اغسطس.

من ناحيه تانيه، على اساس دراسه حديثه أصدرها الجهاز المركزى للتعبئة والاحصاء فى مصر ، وضح اليوم السابع فى تقرير عمله يوم 20 اغسطس 2011 ان فيه كارثة محققة مستنيها الاقتصاد المصرى بعد الاحداث اللى حصلت فى سينا فى 18 اغسطس و العريش و ايلات و ان الأحداث دى بتهدد أربع قطاعات اقصاديه مهمه فى مصر و هى قطاع السياحه والقطاع الصناعى وقناة السويس والبورصه. و وضح التقرير ان الأزمة خطورتها بتزيد غكمن فيه 12 منطقة صناعيه فى مصر بتضم حوالى 717 مصنع بتعتمد فى تصريف منتجاتها على استيرادالسوق الأمريكيه حسب اتفاقية الكويز لكن الاتفاقيه دى بتشترط أن يكون 10.5% من منتجات المصانع دى من اسرائيل عشان تسمح امريكا باستيرادها. القيمه السنويه للمنتجات دى هى مليار و 966 مليون دولارامريكى و يبتشغل حوالى 324 ألف مصرى. تصدير مصر للمنتجات دى حايتوقف عن قريب بعد ماقفلت السلطات المصريه معبر العوجه بين مصر و اسرائيل اللى بيتم عن طريقه استيراد المنتجات الاسرائ بعديه للصناعات دى و التبادل التجارى بين مصر و اسرائيل بسبب الأحداث فى سينا و حاتكون النتيجه خساره ماليه كبيره و تشريد آلاف المصريين.

 شوف: تدهور اقتصاد مصر 2011

العالم

المنظمات الدوليه 
 الاتحاد الأوروبى: قالت كاثرين أشتون رئيسة السياسه الخارجيه بتاعة الاتحاد الأوروبى ان السلطات المصرية لازم تسمع كلام شعوبها ، و لازم تتعامل مع مشاكلهم و تحترام حقهم فى التظاهر ، و طلبت من السلطات المصرية احترام و حماية حق المواطنين المصريين الواضح فى تطلعاتهم السياسية .
 الأمم المتحدة : بان كى مون السكرتير العام للامم المتحدة قال ان العالم لازم يشوف الاحتجاجات المصرية على انها فرصة لمعالجة "المخاوف المشروعة" للشعب المصرى . و قال ان ضرب الصحفيين الأجانب فى مصر فضيحه.

أمريكا 
باراك اوباما واصل ضغوطه على الحكومة المصرية علشان تبعد عن العنف و تنفذ اصلاحات سياسية. مصر مهمة لأمريكا، علشان فيها قناة السويس ، و هيا الدولة اللى فيها اكبر عدد سكان فى المنطقه، و مصر كانت أول دوله فى المنطقه تعمل معاهدة سلام مع اسرائيل، و من وجهة نظر أمريكا مصر هيا قوه بتمثل الاعتدال وصوت العقل.

و بعد مبارك ما قال انه هايكمل ولايته لحد اكتوبر 2011 اوباما قال ان التغيير لازم يحصل دلوقتى. و لما الصحفيين تانى يوم سألو مسؤلين فى البيت الابيض يعنى ايه دلوقتى قالولهم دلوقتى يعنى امبارح.

فى 24 فبراير 2011 أكدت وزيرة الخارجيه الأمريكيه هيلارى كلينتون ان امريكا ما بتعارضش وصول الاخوان المسلمين لحكم مصر ( الاخوان المسلمين عايزين يطبقوا الشريعه الاسلاميه فى مصر ) لو التزموا بالديمقراطيه و نبذوا العنف.

اوروبا 
طلب ديفيد كاميرون رئيس وزرا بريطانيا و نيكولا ساركوزى رئيس فرنسا و أنجيلا ميركيل مستشار المانيا من الرئيس مبارك تنفيذ عملية تغيير كبيره و تشكيل حكومة فيها ناس بتمثل شعب مصر و تنفيذ انتخابات حرة ونزيهة و انه يتفادى بأى تمن استخدام العنف ضد المدنيين العزل و طلبو من المتظاهرين انهم يمارسوا حقهم بسلام من غير عنف.

روسيا 
روسيا أخدت موقف مختلف عن موقف الدول الغربيه و اعلنت انها بتعارض فرض حلول خارجيه على مصر. سيرجى لافروف وزير خارجية روسيا أعلن ان موسكو ما بتعتبرش انه من المفيد فرض " وصفات " و انذارات من الخارج على السلطه المصريه و الشعب المصرى. و صرح بان روسيا مهتمه بالتطورات و مهتمه باستقرار مصر و ازدهار مصر كدوله ديموقراطيه و ان لازم تتحل كل المشاكل الاجتماعيه و الاقتصاديه و السياسيه بسرعه ، و أكد على ان السياسيين المصريين و الشعب المصرى عارفين ازاى يحلوا المشاكل دى. فى 4 فبراير 2011 بلغت روسيا مصر انها بترفض أى حل مفروض من الخارج و أى تدخل خارجى فى شئون مصر لكن فى نفس الوقت وضحت انها خايفه من عدم الاستقرار فى المنطقه العربيه و استغلال المتطرقين الاسلاميين للموقف زى ما بيشير الخبرا. الرئيس الروسى ديمترى مدفيديف نادى لعمل لتسويه سلميه للمشاكل القايمه فى اطار القانون.

اسرائيل 
موقف اسرائيل بطبيعة الحال بيعتبر تقريباً أهم المواقف انها جاره لمصر و كان بينها و بين مصر حروب انتهت بمعاهدة السلام المصريه الاسرائيليه اللى حققت ايجابيات للطرفين لمدة حوالى 30 سنه. فى حالة تغيير الاوضاع فى مصر بطريقه وحشه توصل لالغاء اتفاقية السلام النتيجه حاتكون وخيمه جداً و بالذات على مصر اللى ممكن تلاقى نفسها فى حالة سنة 1972 و اوحش خاصة فى ظل التحولات الدوليه اللى حصلت فى التلاتين سنه اللى فاتوا.

قال نتنياهو رئيس وزرا اسرائيل فى مؤتمر صحفى مشترك مع المستشاره الألمانيه أنجيلا ميركل فى 31 يناير ان فيه مخاوف من "استغلال الجهات الاسلامية المتطرفة للاضطرابات لبسط سيطرتها على مصر زى ما حصل فى ايران ودول تانيه " فى اشارة للاضطرابات اللى مهدت لوصول روح الله الموسوى الخمينى للسلطه فى ايران بعد الاطاحة بالشاه سنة 1979 ، وقال ان حركة الاخوان المسلمين فى مصر ممكن تستغل الوضع القايم. من جهه تانيه حذر نتنياهو من ان تداعيات الازمه اللى فى مصر حا تتسبب فى حاله من قلة الاستقرار فى المنطقه فى السنين الجايه ، و قال قدام البرلمان الاسرائيلى ان حا تكون فيه معركه فى مصر بين الناس اللى بيطالبوا بالحريه و الناس اللى بيسعوا لفرض نظام دينى متطرف. فى 18 فبراير 2010 نتنياهو صرح فى مؤتمر لليهود الأمريكان فى القدس بان ماحدش يعرف ايه اللى حا يجيبه المستقبل فى مصر و لاحترامها لمعاهدةالسلام ، و ان العالم لازم ينتبه للأخطار المحتمله اللى جايز تكون فى السكه. و اكد ان الاحتفاظ بالسلام هو فى مصلحة مصر و ان كل المصريين لازم يعرفوا ان الاسرائيليين من ناحيتهم متمسكين بالسلام ، و ضاف ان رغم ان عنده أمل ان مصر ممكن تقدر تحقق الديموقراطيه لكن اسرائيل لازم تستعد للأسوأ.

المحلل السياسى الاسرائيلى جى بخور كتب فى اواخر فبراير دراسه تحل بعديه قصيره فى جورنال " يديعوت أحرنوت " نقلتها الجرانيل العربيه قال فيها ان فيه نظره اكتر واقعيه بتدور على الديموقراطيات الجديده لكن اللى هنشوفه هو الفوضى ، الزعما المتشددين و الاسلام السياسى المتطرف اللى مستنى بس الصعود و الحكم . و كتب فى أخر الدراسه التحل بعديه : زى فى العراق فى 2003 ، زى فى ايران فى 1979 ، أو فى السلطه الفلسطينيه فى 2006 ، حايكون ده حال الشرق الاوسط السنه دى : كلام جميل و نظريات عن التحول الليبرالى و الديموقراطى ، لكن عملى اللى حاصل هو فوضى و عنف ، موت فظيع و حكم اسلامى مطلق بيستنونا فى أخر المشوار.

محلل اسرائيلى تانى هو روعى نحيماس رئيس قسم الشئون العربيه فى
جورنال "يديعوت أحرونوت" الاسرائيلى نشر مقاله بعنوان " ثورة الجياع بعد ثورة التحرير " شرح فيها موقف مصر المنهار اقتصادى و استشهد فيها بدراسه عملها البروفسير "يورام ميتل" من مركز هرتسوج لدراسات الشرق الأوسط فى جامعة بن جوريون ذكرت ان مصر حاتتعرض لانقلاب تانى قوى لكن المره دى حايكون لرغيف العيش.

فى 5 يوليه 2011 صرح الجنرال أفيف كوخافى رئيس المخابرات العسكريه الاسرائ بعديه "آمان" فى جلسة للجنة الشئون الخارجيه فى الكنيست ان ايران بتخترق مصر عن طريق الاخوان المسلمين و ان الجمهورية الاسلامية الايرانيه بتستغل الأوضاع والاضطرابات فى الشرق الأوسط عشان تتغلغل فى المنطقه و بتحاول اتأثر على الانتخابات البرلمانيه 2011 لفوز حركة الاخوان المسلمين بيها.

فى نوفمبر 2011 البروفيسور ديفيد بوقعى الخبير الاستراتيجى بشئون الشرق الأوسط فى جامعة حيفا و المستشار السياسى للحكومه الاسرائ بعديه وضح ان اسرائيل قلقانه من التطورات اللى بتحصل فى مصر اكمنها بتعتبر اللى بيحصل فى مصر بيصب فى مصلحة الاسلامويين اللى عايزين يحتلو مصر و لو نجحو هيلغو معاهدة السلام و هيعلنو الحرب على اسرائيل ان الاسلامويين فى مصر بيتبعو مخططات تمكنهم من الاستيلاء على مؤسسات الدوله زى ماعمل الاخوان المسلمين و حركة حماس فى غزه. بطبيعة الحال اسرائيل قوه عسكريه قويه و امريكا و كل الغرب معاها بسلاحه و عتاده و بالتالى اسرائيل مش قلقانه من هزيمه عسكريه لكن من اضطرارها لدخول حرب ضد مصر فى الاخر و الرجوع لحدود 5 اكتوبر 1973 على الضفه الشرقيه لقناة السويس بعد ما اتعملت معاهدة سلام هيصعب تعويضها لو ضربها الاسلامويين فى مقتل. من ناحيه تانيه نقل جورنال "يديعوت أحرونوت" تصريحات للجنرال عوزى ديان القيادى فى المخابرات الاسرائ بعديه "الموساد" و النايب السابق لرئيس أركان الجيش الاسرائيلى بان اسرائيل بقت قلقانه من امكانية وصول الاسلامويين للحكم فى مصر و ان الاسلامويين بيسعو للاطاحه بحكم العسكر و اقامة حكم اسلاماوى فى مصر. و شرح الجنرال ان الاسلامويين هيفضلو فى صراعات مستمره مع المجلس الأعلى للقوات المسلحه المصريه بهدف الوصول للحكم. الجنرال عوزى ديان وضح ان اسرائيل لازم تكون على اهبة الاستعداد لمواجهة أوحش السناريوهات فى حالة استيلاء الاسلامويين على الحكم فى مصر و ان الجيش الاسرائيلى مستعد لمواجهة التهديدات الارهابيه فى سينا اللى بتمثل خطر على حدود اسرائيل و على امنه القومى.

هنرى كسينجر 
هنرى كسينجر كان من مهندسين اتفاقية السلام ما بين مصر و اسرائيل و مشهور بمعارفه و تحليلاته السياسيه القيمه. كسينجر قال ان اللى حصل فى مصر هو المشهد الاولانى من الفصل الاولانى من دارما لسه ما اكتملتش ، و حذر من ان مصر حا تخسر الكتير لو سيطر عليها التيار الدينى أو التيار الناصرى.

مصر بعد الثوره عضو فى محور الشر ؟ 
فى أول يونيه 2011 نشر جورنال "واشنطن تايمز" الأمريكى مقاله مهمه عن حالة مصر بعد الثوره قالت فيه ان مصر لأول مره من جيل بتخوض لعبه استراتيجيه و انها ممكن تفضل حليف لأمريكا و تحافظ على السلام مع اسرائيل ( امريكا من الموقعين على اتفاقية السلام ) أو تنضم لمحور ايران الاسلامى ومعاها الاخوان المسلمين. و ضافت المقاله ان مصر زى ماهو باين بتلعب لعبه خطيره و ان الاداره الامريكيه بتراقب فى صمت لكن الكونجرس الأمريكى مش ساكت و حايطالب بوقف المساعدات لمصر اذا استمر الوضع على ماهو عليه.

كتب عن الثورة 
طبعا لاهمية الحدث اللى حصل فى مصر فيه كتب كتير اتعملت عن الثوره ده غير كتير جدا من الكتابات فى جوا مصر و برا مصر .
من الكتب الكتير اللى اتعملت عن الثورة .
 كتاب ثورة مصر الملهمة للعالم .
 كتاب "مصر التحرير – تحليل لثورة 25 يناير" , كتاب جديد عن الثورة للكاتبين الفرنسيين كلود جيبال و تانجى سالييون , من دار نشر Seuil .
 كتاب الثورة المصرية من منظور سياسى و سوسيولوجى و اقتصادى للكاتب السياسى احمد غانم و هو ناشط سياسى مصرى و باحث فى الشئون السياسية .

محاكمات 
بعد ثورة مصر سنة 2011 حصلت محاكمات كتير من أهمها محاكمة الرئيس المصرى السابق حسنى مبارك اللى ابتدت فى مصر يوم ٣ اغسطس سنة 2011 علشان تحاكم رئيس مصر السابق، حسنى مبارك و متهمين تانيين بتهم الفساد وقتل المتظاهرين

انتقادات 

نرجسية الثوره فى مصر هى تسميه عملها الباحث المصرى مأمون فندى فى برنامج " القاهره اليوم " الحوارى مع عمرو أديب و محمد شردى فى 4 يونيه 2011. شبه مأمون فندى المصريين بعد ثورة 25 يناير 2011 بواحد بيبص على نفسه فى المرايا بزهو من غير ما يتابع اللى بيجرى حواليه. يعنى ببساطه ماهماش شايفين التغييرات و التحركات اللى بتاخد الخريطه حوالين مصر و جواها. بيقول فندى ان قطع طريق السكه الحديد زى ما حصل فى جنوب مصر فى قنا و تفجير خط انابيب الغاز فى شمال مصر ليه معنى رمزى ان مصر بقت تلت بلد ان تلتينها فى الشمال و الجنوب مفيش سيطره عليهم و ان ده ممكن يدى انطباع ان مصر مفيهاش ازمة حكم بس لكن ازمة دوله معرضه لخطر.

بيقول مأمون فندى ان مصر جزء من عالم متشابك المصالح و ممكن اى حد بره مصر يغير خط سير الاحداث فى مصر ، و ادا زى بان لو اسرائيل قررت فجاءه تغيير وضع قواتها و اعادة انتشارها ده حايربك المشهد فى مصر و حايضطر القايمين على الامر فى مصر باتخاذ اجراء مضاد حايكون بطبيعة الحال ليه اثر وحش على سير الاحداث فى مصر و تعويق التطور الديموقراطى لمدة زى أربع سنين. زى تانى ان لو شوية مصريين قالوا انهم رايحيين على رفح يوم الجمعه و بكده يساهموا فى اتخاذ اسرائيل لاجراءات معاديه فى لحظة ضعف مصر و بكده يبقوا الناس دول بغباء ساهموا فى توريط مصر فى مشكله كبيره. من ناحيه تانيه منطقة الشرق الأوسط حوالين مصر فى حالة انفجار فى سوريا و اليمن و العراق و الصومال و ليبيا و مشاكل منظمة حماس فى غزه المفتوحه لكل الاحتمالات مع امكانية حصول انفجارات تانيه فى منطقة الخليج فى سنين جايه ، فى الظروف دى بيتسأل فندى ايه أدوات مصر للتعامل مع التطورات و الاحتمالات دى و دى حاجه مش موجوده فى الحوار جوه مصر المقتصر على الحديث عن مين حايحكم مصر بس.

نقطه تانيه اثارها مأمون فندى هى محاولة البعض لاعادة العلاقات مع ايران و ان ده بيتشاف بره مصر على انه توجه للانفتاح على ايران للحصول على توكيل لتأسيس دوله دينيه فى مصر ، ده مع ان لمصر علاقات صداقه مع دول كبيره مطلوب الاهتمام بيها كأولويه لان الدول دى ممكن تقدم حاجه لمصر على عكس ايران اللى مش حاتدى لمصر حاجه من غير مقابل اذا كان عندها اصل حاجه ممكن تديها.

مين حايحكم مصر 
بخصوص مين حايحكم مصر فندى ادا كذا سيناريو منهم الحكم الدينى عن طريق التحالف بين جماعة الاخوان المسلمين فى مصر و جماعات دينيه تانيه منهم السلفيين. السيناريو التانى هو سيناريو الديموقراطيه المحليه بمعنى الوصول لصيغة حكم ديموقراطيه مغلقه على طريقة الحكم فى عهد الرئيس حسنى مبارك. الديمقراطيه المغلقه دى بتشمل الجماعات المختلفه لكن مش كل المجتمع. سيناريو تالت هو حصول توليفه مقبوله بتشرف عليها اداره عسكريه. السيناريو الرابع هو ان الخونتا العسكريه اللى مسكت الحكم بعد مبارك ممكن تستمر فى الحكم.

بيقول مأمون فندى ان الحوار فى مصر عباره عن منظمتين و شرعيتين. المنظمتين هما منظمة الشباب اللى - على حد قوله - كانت بتحكم و جايز لسه بتحكم و منظمة الاخوان المسلمين و التنظيم السرى ، و الشرعيتين هما ثورة 23 يوليه 1952 و ثورة 25 يناير 2011 ان فيه معركه دايره بين الشرعيتين. فياترى ثورة 2011 كانت ضد حسنى مبارك بس و لا ضد ثورة 1952 ؟

مصادر

لينكات برانيه و مصادر 
 محاولة احراق مصر ... 
 اسرائيل: الاسلاميون هايكونون فى صراعات مستمرة مع المجلس الأعلى للقوات المسلحة، علشان الوصول بأى طريقة لحكم مصر... 
 التطبيق الكامل لنصوص قانون الطوارئ...
 كارثة محققة ينتظرها الاقتصاد المصرى ... 
 توقعات بغلق البورصة بسبب أحداث سيناء واستمرار هروب الأجانب... 
 التوتر يخيم على الحدود المصرية الاسرائيلية...
 
 "ثلاثاء أسود" تعيشه البورصة بخسارة 7 مليارات جنيه بسبب الاضطرابات...
 رئيس المخابرات العسكرية الاسرائيلية: ايران تتسلل لمصر عبر الاخوان المسلمين... 
 البورصة المصرية خسرت 88.5 مليار جنيه...
 يديعوت أحرونوت: مصر ستشهد ثورة علشان الخبز...
 4.2% أول نمو سلبى للاقتصاد المصرى فى الربع التالت ... 
 ارتفاع معدلات الافلاس النهائى بين الشركات والأفراد بنسبة 3،235%... 
 وزيرة التخطيط: انكماش الاقتصاد المصرى...
 اعلام اسرائيل: حزب الاخوان يفتح الطريق لوصول الاخوان لحكم مصر ...
 الممكن أن مصر تظل حليف استراتيجى لأمريكا وتحافظ على السلام مع اسرائيل أو تنضم لمحور ايران الاسلامى ومعها الاخوان المسلمين...
 رجوع جماعة "التكفير والهجرة" ... 
 موريس صادق: ثورة 25 يناير الأسوأ فى تاريخ مصر ...
 حرفيو السلع السياحية: الثورة خربت القطاع ... 
 المجلس العسكري: الأوضاع الاقتصادية فى مصر دخلت مرحلة الخطر.. تدفق الاستثمار الأجنبى المباشر وصلت لالصفر...
 معهد التخطيط : 37 مليار جنيه الخسائر الاجمالية للاقتصاد المصرى لحد نص مارس 2011...
 مصانع النسيج بالمحلة تغلق أبوابها وتسلم المفاتيح لـ«شرف».. والافلاس يهدد ١٥٠ مصنعاً بالاسكندرية... 
 الوضع الاقتصادى حرج : مصر تقترض من مخزون النقد الأجنبى للمرة الأولى فى تاريخها... 
 وزير مالية مصر : ميزان المدفوعات يخسر 3 مليارات دولار كل شهر...
 اشتباكات بالأيدى بين مؤيدى ومعارضى مبارك قدام ماسبيرو...
 رضوان وزير مالية مصر لـ"رويتر": نحتاج 10 مليارات دولار لتخفيف الضغوط المالية...
 "الاحصاء": مخزون الأرز والسكر التموينى يكفى لشهر واحد...
 احتياطى "المركزى" ينخفض 6 مليارات دولار فى 3 أشهر ... 
 توقعات بتراجع محصول الفول 80% و ارتفاع اسعاره ...
 أسعار الخضراوات فى الأسواق المصرية تشتعل بارتفاعات توصل ل80%...
 عمرو خالد: من المتوقع أن يبدأ الجوع والفقر فى الشعب المصرى فى الأشهر القليلة القادمة ...
 شركات المحمول تتكبد خسائر بالملايين بسبب توقف حركة السياحة ...
 طنطاوى يحذر من نقص مخزون القمح و عدم الوفاء بمرتبات الموظفين ... 
 ال اوضه التجارية: المخابز  شافت زحاماً لم يتكرر من 10 سنين ... 
 فى العراء... 
 مصر الجديدة بلا معالم فى الطريق!... 
 مصر الهاربة لالقدام ...
 مظاهره للمكفراتيه - مصريين 2011 - فيديو ...
 السلفيون يهددون باقامة الحد على الستات فى حالة عدم التزامهم بالزى الشرعى ...
 عبود الزمر يعيد احياء دولة الخلافة الاسلامية ...
 هل مصر مقبلة على كارثة التطرف؟...
 ست مصرية وخايفة ...
 هيكل لـ«المصريين»: صعدتم لالقمر بثورتكم بعدين اكتفيتم بطلب «كيلو كباب»... 
 مظاهرات رجال بوليس مصريين حول ضعف الأجور تنتهى بحريق فى وزارة الداخلية...
 مصر ترفع عقوبة "البلطجة" لالاعدام لمواجهة انفلات أمنى غير مسبوق...
 مجلس الوزرا يرصد خسائر الاقتصاد المصرى ... 
 مخاوف ومحاذير الثورة المضادة فى مصر... 
 نعم للثورة .. لا لالغاء الدولة... 
 مصر على حافة فوضى رهيبة... 
 خطة الاخوان للتخلى عن كرسى الرئاسة مقابل الدولة الدينية ... 
 الشيخ محمد حسان يحذر من المساس بالمادة التانيه فى الدستور.. ويطالب الجماعات الاسلامية بالتوحد...
 جى بخور: ما سنراه هو الفوضى، الزعماء المتشددون والاسلام السياسى المتطرف الذى ينتظر بس الصعود والحكم...
 كلينتون :  واشينطون لن تعارض وصول الاخوان المسلمين للسلطة فى مصر...
 الركود يضرب السياحة فى جنوب سيناء... 
 مصرى يسمى مولودته "فيس بوك"... 
 نتانياهو:اسرائيل مستعدة لمواجهة الأسوأ... 
 تأسيس أول حزب دينى فى مصر : الحكم بتأسيس "الوسط" واحد من ثمار الثورة...
 نيو يورك تايمز: رجوع القرضاوى لمصر تثير قلق الغرب ...
 الشيخ القرضاوى يرجع من قطر للامامة والخطابة بمصر بعد 31 عاماً من المنع فى أول صلاة جمعة بدون حكم مبارك...
 مصر دوله دينيه ! لا نريد دولة طارق البشرى.. فى الحقيقة وطبقاً لآرائه وكتاباته المنشورة عايز مصر دولة دينية على طريقة أقرب لالنموذج الايرانى ... 
 مصر دوله دينيه ! أقباط المهجر يرفضون تعيين البشرى رئيس للجنة تعديل الدستور ...
 قائد خلية "حزب الله" بمصر يظهر فى بيروت ...
 الجماعة الاسلامية تجتمع بأسيوط لأول مرة من 20 عاماً ...
 مصر .. خوفنا كبير ... 
 القاعدة يطالب المتظاهرين باعلان الجهاد و اقامة دولة اسلامية بمصر - "سوق الجهاد" قد فتح فى مصر ...
 ساويرس قلق من استيلاء الاخوان على ثورة 25 يناير ...
 هتافات ضد ايران بميدان التحرير لتدخلها فى الشئون المصرية...
 نتنياهو: ستكون هناك معركة فى مصر بين الأشخاص المطالبين بالحرية وبين اللى يسعون لفرض النظام الايرانى المتطرف....
 نتنياهو: لدينا خوف حقيقى من صعود اسلامى بمصر...
 الأوبزرفر: مخاوف من استيلاء الاسلاميين على الثورة المصرية...
 فوكس نيوز: اجتماع سرى فى السفارة الامريكانيه مع الاخوان المسلمين ... 
 بطرس غالى : سنخسر فى مجال السياحة وفى الاستثمارات، و ستكون هناك مشاكل حقيقة فى ال سنين القادمة... 
 موسكو ترفض التدخلات الخارجية فى مصر ... 
 روسيا: نعارض فرض حلول خارجية على مصر... 
 اشتباكات عنيفة بين مؤيدى مبارك ومتظاهرى التحرير... 
 زحمة نصائح فى مصر... 
 مصر الجايزة الكبرى ... 
 ثورة الياسمين وثورة الزعفران ... 
 مصر تنكل بنفسها ... 
 "غزوات" البلطجية.. الوقاحة دفعت الحرامية لمحاولة الاعتداء الجنسى على البنات ...
 هل هى أزمة النظام المصرى وحده ؟ ... 
 Muslim Brotherhood: ‘Prepare Egyptians for war with Israel'...
Egypt crisis 'costing economy $310m a day'...*
 *Rush to remove money from banks causes currency devaluation in Egypt
 د.مأمون فندى : غارقين فى نرجسية الثورة و ثورات بالخليج فى 3 سنين ...

سياسة مصر
2011 فى مصر
ثورات
ثورة مصر 2011
تاريخ مصر الحديثه